Mo nakong ya letsholo leno, Ciro yo e leng mmulatsela wa nako e e tletseng o ne a kopana le lelapa lengwe le le kgatlhegang kwa lefelong le le bidiwang Pueblo Nuevo. E rile a boela kwa go bone morago ga malatsi a le mararo, o ne a kgona go simolola thuto ya Baebele le bone. Mme e rile Ciro le mopati wa gagwe ba boela go ya go tsweledisa thuto le lelapa leno, rralelapa a bo a seyo kwa gae. Go na le moo, setlhopha sa banna ba ba ipipileng difatlhego se ne se le foo se mo emetse gore se tle se mo gobatse. Ba ne ba botsa Ciro le mopati wa gagwe gore ba ne ba batlang e bile ba ne ba ba tshosetsa ka gore ba tla ba bolaya. Fa Bakeresete ba babedi bano ba sena go rapela Jehofa ka tidimalo, ba ne ba ba tlhalosetsa ka bopelokgale gore ba ne ba tlile go ruta lelapa leno Baebele. Mme banna bano ba ba ipipileng difatlhego ba ne ba ba lesa ba tsamaya. Go bonala go ne go na le lebaka lengwe le le neng la dira gore rralelapa a se ka a tla gae mo letsatsing leo.